**ΧΡΗΣΙΜΕΣ ΕΠΙΣΗΜΑΝΣΕΙΣ ΓΙΑ ΤΑ ΟΜΗΡΙΙΚΑ ΕΠΗ ΚΑΙ ΤΗΝ ΙΛΙΑΔΑ**

Η ΓΛΩΣΣΑ

Η γλώσσα του έπους είναι μία γλώσσα τεχνητή, κατασκευασμένη, επινοημένη. Την επινόησαν και την καλλιέργησαν οι επικοί ποιητές, καθώς συνέθεταν τα ποιήματά τους. Στην κοινωνική ζωή κανείς δε χρησιμοποιούσε αυτή τη γλώσσα για να συνεννοηθεί με τους άλλους. Συνδύαζε στοιχεία της Αιολικής και της Ιωνικής διαλέκτου. (οι αιτίες θα εξηγηθούν στο μάθημα). Δεν πρέπει να ξεχνάμε ότι, παρ’ όλο που δεν μιλιόταν στην καθημερινή ζωή, η «φτιαχτή» αυτή μεικτή γλώσσα της επικής ποίησης ήταν κατανοητή απ’ όλους του ακροατές των ομηρικών επών.

ΤΟ ΚΥΡΙΟ ΧΑΡΑΚΤΗΡΙΣΤΙΚΟ ΤΗΣ ΕΠΙΚΗΣ ΠΟΙΗΣΗΣ

Τα επικά ποιήματα περιγράφουν κατορθώματα παλιών ηρώων αλλά και ενέργειες θεών που επεμβαίνουν στις ανθρώπινες υποθέσεις. Στα ποιήματά τους οι επικοί ποιητές εξιδανικεύουν τις παλιές εποχές και τις παρουσιάζουν κατά πολύ ανώτερες από τη δική τους εποχή. Εξυμνώντας τα κατορθώματα αυτών των ηρώων , οι επικοί ποιητές είναι σαν να λένε στους ακροατές: «Δεν υπάρχουν σήμερα τέτοιοι άνθρωποι. Μακάρι να προσπαθήσουμε να τους μοιάσουμε, έστω και λίγο». Αλλά και οι θεοί της επικής ποίησης είναι ξεχωριστοί. Πρώτα-πρώτα, συμπεριφέρονται σαν άνθρωποι. Έχουν ελαττώματα, επιθυμίες και πάθη ίδια με τους ανθρώπους. Κι ύστερα, τους αρέσει να ανακατεύονται στις ανθρώπινες υποθέσεις και να καθορίζουν την εξέλιξη των πραγμάτων.

Η ΟΝΟΜΑΣΙΑ ΤΗΣ ΙΛΙΑΔΑΣ

Το επίθετο *Ιλιάς* προέρχεται από την Ίλο, αρχάιο βασιλιά των Τρώων.

TO EΥΡΥΤΕΡΟ ΠΕΡΙΕΧΟΜΕΝΟ ΚΑΙ ΤΟ ΘΕΜΑ Της ΙΛΙΑΔΑΣ

Το ευρύτερο περιεχόμενο της *Ιλιάδας* είναι οι μάχες που διεξάγονται γύρω από τα τείχη της Τροίας ανάμεσα στους Τρώες και τους Αχαιούς. Ο Όμηρος απομονώνει 51 ημέρες από τον δεκάχρονο πόλεμο και κάνει θέμα της *Ιλιάδας* του το κεντρικό επεισόδιο αυτής της ολιγοήμερης περιόδου. Το επεισόδιο αυτό δεν είναι άλλο από τον τρομερό θυμό (τη μήνιν) του Αχιλλέα, αποτέλεσμα της σύγκρουσής του με τον Αγαμέμνονα. Ο Αχιλλέας συγκρούστηκε με τον Αγαμέμνονα και αποσύρθηκε, μαζί με το στρατό του, από τον πόλεμο. Αφορμή για τη σύγκρουση ανάμεσα στους δυο άντρες ήταν μια απαίτηση του Αγαμέμνονα, την οποία ο Αχιλλέας έκρινε προσβλητική. Ο θυμός του Αχιλλέα και οι επιπτώσεις του στην εξέλιξη του πολέμου είναι λοιπόν το θέμα της *Ιλιάδας*.